Любен Каравелов
Думи

chitanka.info

— Ща направа училище

за дребни дечица,

ща отворя читалище

в Пирдоп и Златица.

— Не вярвам ти, брате Петре,

тука трябат сумми!

Твойта глава ще изветре,

ще останат думи.

— Кога умра, ща остава

пак вам мойто злато,

а сега ща да направа

черковче богато.

— Не вярвам ти, куме Тричко,

тука трябат сумми!

А у теб е почти сичко,

само голи думи!

— Ща изпратя две момченца

в странство да са учат;

ща им давам търкалченца,

там да са не мъчат.

— Не вярвам ти, свате Киро,

тука трябат сумми!

Не знаеш ли как наш Спиро

слуша голи думи?

— Ща изпратя аз две чети

да идат в Балканът;

да избават клета майка,

да хванат султанът.

— Не вярвам ти, байо Пейко,

тука трябат сумми!

Пет векове се наш Нейко

слуша тия думи!

— Ща да лъжа, ща да крада,

но ща да спечела,

па ще зема една млада, —

малко по-дебела.

— Вярвам ти веч, кир Петраки,

това не са думи, —

плака ми са Николаки

за ония сумми.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.